Philippine Welser, gift med erkehertug Ferdinand II av Østerrike, portrett på Ambras slott
Tresnitt av familiens våpen fra 1500-tallet, av Jost Amman
Den welserske armada utforsker kolonien Venezuela, da eid av Welserfamilien
«La Santa Trinidad», et skip i den welserske armada brukt til å kolonisere Venezuela
**Welser** var en tysk kjøpmanns- og bankierfamilie som hadde bånd til huset Habsburg både som bankierer og ved ekteskap. Slekten var opprinnelig en patrisierfamilie fra Augsburg, og ble på 1500-tallet en av verdens fremste bankierer gjennom å finansiere keiser Karl V. Sammen med Fuggerfamilien kontrollerte welserne store deler av europeisk økonomi og oppnådde en enorm rikdom gjennom handel og kolonisering av Amerika. I 1528 fikk Bartholomeus V Welser kolonien Venezuela i sikkerhet for et stort lån av kong Karl av Spania og familien ble eiere av kolonien. Sønnen Bartholomeus VI Welser utforsket Venezuela og ble henrettet av den spanske guvernøren Juan de Carvajal i 1546; etter en langvarig juridisk strid mistet familien rettighetene til kolonien i 1556. Philippine Welser (1527–1580), berømt for sin lærdhet og skjønnhet, var gift med erkehertug Ferdinand II av Østerrike, som var sønn av keiser Ferdinand I og hersker over Tirol fra 1564.

Familien hevdet å nedstamme fra den bysantinske generalen Belisarius, og er dokumentert siden 1200-tallet. Allerede i første del av oppdagelsestiden hadde det welserske handelshus avdelinger i Antwerpen, Lyon, Madrid, Nürnberg, Sevilla, Lisboa, Venezia, Roma og Santo Domingo.

Det welserske handelshus ble etterhvert delt i et handelshus i Nürnberg og et i Augsburg. Handelshuset i Nürnberg ble avviklet i 1610. Handelshuset i Augsburg ble insolvent i 1614. Handelshuset hadde store utestående lån hos Spania, Frankrike og Nederlandene. Gjennom statsbankerotter drev disse tre skyldnerne handelshuset Welser ut i ruin. Welserfamilien i århundrene som fulgte var likevel velstående, om enn ikke eventyrlig rike som på 1500-tallet, og eide og bygget en rekke slott. Bartholomeus V. Welser ble opptatt i den tysk-romerske riksadelen i 1532 og flere andre familiegrener har mottatt adelskap og adelstitler. Hovedlinjen av slekten, Augsburg-linjen, døde ut i mannslinjen i 1797, Nürnberg-grenen døde ut i 1878, og i dag eksisterer bare den yngre Ulm-grenen, som ble utnevnt til riksfriherrer i 1713. Welsersche Familienstiftung, grunnlagt 1. april 1539, eksisterer fortsatt og har eid og eier en rekke slott i Tyskland. Etter at de eldre familiegrenene døde ut ble Ulm-grenen administratorer for familiestiftelsen.

Philippine Welser ble tildelt titlene baronesse av Zinnenburg, markgrevinne av Burgau, landgrevinne av Mellenburg og grevinne av Oberhohenberg og Niederhohenberg, og var mor til kardinal Andreas av Østerrike og general Karl av Østerrike, markgreve av Burgau. Hennes mann var i sitt annet ekteskap (etter hennes død) far til senere tysk-romersk keiserinne Anna av Tirol.

Referanser
----------

1. ↑  F. Roth: "Welser." In: *Allgemeine Deutsche Biographie* (ADB). Vol. 41, Duncker & Humblot, Leipzig 1896, pp. 682–692.

Litteratur
----------

* Urs Bitterli: *Die Entdeckung Amerikas. Von Kolumbus bis Alexander von Humboldt*; Beck’sche Reihe 1322; München: Beck, 1999, 544 Seiten, ISBN 3-406-42122-9
* Hartmut Bock: *Die Familiengeschichtsschreibung der Welser*, in: Mitteilungen des Vereins für Geschichte der Stadt Nürnberg (MVGN), 95 (2008), S. 93-162
* Johannes Burkhardt: *Die Welser-Vöhlin-Gesellschaft. Fernhandel, Familienbeziehungen und sozialer Status an der Wende vom Mittelalter zur Neuzeit*, in: Wolfgang Jahn u.a. (Hg.): *Geld und Glaube. Leben in evangelischen Reichsstädten. Katalog zur Ausstellung im Antonierhaus, Memmingen 12. Mai bis 4. Oktober 1998*; Veröffentlichungen zur Bayerischen Geschichte und Kultur 37/98; München 1998; S. 17–37
* Jörg Denzer: *Die Konquista der Augsburger Welser-Gesellschaft in Südamerika (1528–1556). Historische Rekonstruktion, Historiographie und lokale Erinnerungskultur in Kolumbien und Venezuela*; Schriftenreihe zur Zeitschrift für Unternehmensgeschichte 5; zugleich: Dissertation Universität Freiburg (Breisgau), 2003; München: Beck, 2005; ISBN 3-406-53484-8 (Leseprobe)
* Mal:Stadtlexikon Nürnberg
* Walter Großhaupt: *Die Welser als Bankiers der spanischen Krone*; in: Scripta Mercaturae, Zeitschrift für Wirtschafts- und Sozialgeschichte 21 (1987), S. 158
* Mark Häberlein, Johannes Burkhardt (Hrsg.): *Die Welser. Neue Forschungen zur Geschichte und Kultur des oberdeutschen Handelshauses*; Colloquia Augustana 16; Berlin: Akademie-Verlag, 2002; ISBN 3-05-003412-2
* Ursula Koenigs-Erffa: *Das Tagebuch des Sebald Welser aus dem Jahre 1577*; in: Mitteilungen des Vereins für Geschichte der Stadt Nürnberg (MVGN) 46 (1955); S. 262–371, auch online
* Johann Michael Frhr. v. Welser: Die Welser, Nürnberg 1917, Selbstverlag der Welserschen Familienstiftung,

Eksterne lenker
---------------

* *Artikkelen har ingen egenskaper for offisielle lenker i Wikidata*

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Deutsche Biographie **·** Encyclopædia Universalis **·** VIAF **·** GND **·** LCCN **·** NKC
 |